B'Avarija

Bavarija – Lietuvos popmuzikos grupė, susikūrusi 1996 m. pradžioje Klaipėdoje.

Veiklą pradėjo 1995 m. pradžioje, kaip šokių muzikos grupė „Avarija”, kurios sudėtyje dalyvavo Deivydas Zvonkus, Juozas Liesis ir Skirmantas Jutkonis. Atliko elektroniniu eurodance stiliumi aranžuotas populiarių liaudies ir užstalės dainų humoristines parodijas. 1996 m. pradžioje pasitraukusio Skirmanto Jutkonio vietą užėmė du nauji nariai -  Robertas Rezgevičius ir Ramūnas Stankevičius. Pakeitusi pavadinimą į B'Avarija grupė nusprendė keisti ir savo atliekamų dainų pobūdį. Jos muzikinių ir kūrybinių idėjų generatoriumi tapęs Deivydas Zvonkus neatsispyrė pagundai suburti tuo laikotarpiu pasaulyje madingų vokalinių vaikinų grupių lietuvišką atitikmenį. Debiutavo 1996 m.  vasario 15 d.  radijo stoties M-1 surengtame “Ilgiausio bučinio” konkurse. Pirmąją sėkmę grupei atnešė daina „Ką gi tu slepi?“, kurią pristačiusi ją  Pop Art ‘96 festivalio scenoje pelnė „Perspektyviausio festivalio atlikėjo” prizą.
Tų pačių metų rudenį  B'Avarijos sudėtyje naujos permainos – grupę palikusius Ramūną Stankevičių ir Robertą Rezgevičių pakeitė  Stasio Šimkaus konservatorijos auklėtinis, tuomet septyniolikmetis Vilius Tarasovas. 

1997 m. pradžioje grupė tapo kvintetu – ją papildė vokalistai Darius Beinortas ir Jonas Jonušas. Nauja sudėtimi 1997-1998 metais įrašė populiarius albumus „Duok man jėgų“ ir „Arti”, o 1999 m. vasarą LRT televizijos muzikiniame filme pristatė savo dainų vaizdo versijas.

2000 m.  birželį, pasitraukus D. Beinortui, grupė pasirodė tarptautiniame „Suvienytos Europos dainos” festivalyje  Zeliona Guroje (Lenkija), kuriame pelnė 2-ją vietą. Lygiai po metų grupę paliko dar vienas narys – J. Jonušas. Nuo tol grupė veiklą tęsė trio sudėtimi (Zvonkus, Tarasovas ir Liesis) ir baigiantis 2001 m. išleido albumą „Iš visos širdies“. Šis darbas susilaukė itin didelio pasisekimo – per pirmas keturias albumo pardavimo savaites jis tapo „auksiniu“, o po 7 mėnesių pasiekė „platininio“ disko vardą. Du sezonus albumo daina „Mes čia!” buvo   Lietuvos ryto krepšinio komandos himnu.

2002 m. pasirodę nacionalinės  Eurovizijos konkurso atrankoje iškovojo pirmąją vietą. Tačiau paaiškėjus, kad jų atlikta daina „We All!“ neatitinka konkurso nuostatų, pergalė buvo anuliuota. Vasarą pasirodė  Karlshamno (Švedija) Baltijos šalių dainų festivalyje – čia grupei atiteko „Stilingiausio festivalio atlikėjo” prizas.  Bravo muzikiniuose apdovanojimuose pelnė “Geriausios metų grupės” vardą. 2003 m. ši nominacija grupei atiteko dar kartą. Netrukus “bavarų” biografiją papuošė ir keli rekordai: jų albumas „Angelay“ pasiekė trigubą „platininį“ tiražą, o  gruodį išleistas sekantis albumas „Labai labai“ „platininiu“ tapo per pirmąją pardavimo dieną (jo parduota virš 17 tūkst. kopijų). Tais pačiais metais itin išpopuliarėjo specialiai LNK televizijos realybės šou „Baras“ sukurta daina „Kažkam čia pragaras, kažkam čia rojus“. 2004 m.   B'Avarija Radiocentro muzikiniuose apdovanojimuose paskelbta “Geriausia Lietuvos Top 20 grupe”. 

2006 m. grupės aktyvi veikla priblėso. Jos pagrindinis dainų autorius Deivydas Zvonkus muzikinę veiklą tęsė, kaip prodiuseris ir kompozitorius, daugumos dainų tekstų autorius Juozas Liesis pasinėrė į žurnalistinį darbą, o Vilius Tarasovas pasirinko solinę dainininko veiklą. 2014 m. pabaigoje šalies žiniasklaidoje grupė paskelbė apie savo sugrįžimą į didžiąją sceną, kitų metų  sausį surengė trumpą pasirodymą  M.A.M.A. muzikinių apdovanojimų ceremonijos koncerte. 2023 m. pabaigoje atnaujino koncertinę veiklą, surengę pasirodymus didžiausiose šalies arenose.

 Nariai 
 Deivydas Zvonkus – vokalas, klavišiniai, programavimas, gitara, akordeonas (nuo pradžios iki dabar)
 Juozas Liesis – vokalas (nuo pradžios iki dabar)
 Ramūnas Stankevičius (nuo pradžios iki 1996 m.)
 Robertas Rezgevičius (nuo pradžios iki 1996 m.)
 Vilius Tarasovas – vokalas, saksofonas (nuo 1996 iki dabar)
 Darius Beinortas (Derikas; nuo 1997 iki 2000 m.)
 Jonas Jonušas (nuo 1997 iki 2001 m.)

 Diskografija 
 1996 – Naktį ir dieną minutę, kiekvieną (MC, Koja Records)
 1997 –  Duok man jėgų  (MC/CD, Koja Records / LRT)
 1999 –  Arti  (MC/CD, Koja Records)
 2000 –  Mylėk mane  (MC/CD, Muzikinė partija)
 2001 –  O man gera čia!  (MC/CD, Muzikinė partija)
 2001 –  Iš visos širdies  (MC/CD, Muzikinė partija)
 2002 –  We All!  (CD-S, LRT)
 2003 –  Angelay  (MC/CD, Intervid)
 2003 –  Labai  (MC/CD, Intervid)
 2004 –  Dabar arba niekada!  (CD-S, Intervid)
 2004 –  Spalvotas  (MC/CD, Intervid)
 2005 –  Gazas  (MC/CD, Muzikinė partija)
 2005 –  Kolekcija  (CD/MP3, Intervid)

 Populiariausios dainos 
 1996 - Ką gi tu slepi?
 1997 - Noriu lėkt
 1999 - Nešk mane
 2000 -  Prie švyturio ugnies
 2000 -  Duok man
 2001 -  O man gera čia!
 2001 -  Mes čia!
 2001 -  Man reikia
 2001 -  Noriu būti prezidentu
 2002 -  Angelai
 2002 -  Amžiną meilę
 2002 -  Mylėk karštai – gyvenk linksmai!
 2003 -  Kažkam čia pragaras, kažkam čia rojus
 2003 -  Saulė, saulė danguje
 2003 -  Labai, labai
 2003 -  Mums jūra iki kelių
 2004 -  Dabar arba niekada!
 2004 -  Spalvotas
 2004 -  Lietuvaitė nuodėminga
 2005 -  Tu pati tobuliausia
 2005 -  Aš tavo (su  Violeta Riaubiškyte)

 Apdovanojimai 
 1996 m. gegužė -  Pop Art ‘96 – prizas „Perspektyviausia festivalio grupė“ (už dainą „Ką gi tu slepi?“)
 1996 m. spalis - Vakarų Lietuvos apdovanojimai „Pramoga ‘96“ – nominacijos „Perspektyviausia grupė“ prizas
 1997 m. gegužė -  Pop Art ‘97 – „Geriausios festivalio dainos“ (už dainą „Man palaimą dovanoki”) ir „Geriausio pasirodymo“ prizai
 1998 m. liepa - LRT laidos „Muzikinis viešbutis“ prizas - didžiausio žiūrovų dėmesio susilaukusioms dainoms „Noriu lėkt" ir „Tylos apsupti“
 2000 m. birželis - „Suvienytos Europos dainos” festivalis  Zeliona Guroje (Lenkija) - 2-sios vietos prizas
 2000 m. liepa -  Klaipėdos  Jūros šventės „Geriausios dainos”  prizas (už „Daina jūrai”).
 2002 m. liepa -  Karlshamno (Švedija) Baltijos šalių dainų festivalis – žiniasklaidos įvardinta, kaip „Stilingiausias festivalio atlikėjas”.
 2003 m. sausis - Radiocentro apdovanojimai 2002 – nominacijos „Geriausia metų grupė" prizas
 2003 m. kovas -  Bravo 2002 apdovanojimai – nominacijos „Geriausia metų grupė" prizas
 2004 m. vasaris -  Bravo 2003 apdovanojimai – nominacijos „Geriausia metų grupė" prizas
 2005 m. sausis - Radiocentro apdovanojimai 2004 – nominacijos „Geriausia Lietuvos Top 20 grupė" prizas

 Literatūra 
 B’Avarija - lietuviški “Take That”? / Žilvinas Pekarskas //  Ausis, Nr.8. – 1996. – Birželis.
 B’Avarijos skausmas  //  Ausis, Nr.15. – 1997. – Sausis.
 B’Avarija - ką gi tu slepi? / Žilvinas Pekarskas //  Ausis, Nr.25. – 1997. – Lapkritis.
 B’Avarija: berniukai su druska ir rūgštim / Žilvinas Pekarskas //  Ausis, Nr.44. – 1999. – Birželis.
 Vilius B’Avarija: Savas kampas Nr. 6 //  Ausis, Nr.46. – 1999. – Rugpjūtis.
 B’Avarija: Žemaičių karai Nr. 6 //  Ausiss, Nr.47. – 1999. – Rugsėjis.
 B’Avarija – ne „Amadeus”, tačiau žavūs ir drąsūs! /  Aivaras Dočkus //  Klaipėda, priedas „Lieptas". – 2000. – Kovo 9.
 Švelnūs vaikinai įšoko į šlovės traukinį / Marijus Mikutavičius // Lietuvos rytas, priedas „Mes!!!“. – 2002. – Vasario 20.
 Po turistinio žygio – į romantiškus pasimatymus: [apie „B’Avarijos“ dainininko V. Tarasovo asmeninį gyvenimą] / Ramūnas Zilnys // Lietuvos rytas, priedas „Mes!!!“. – 2002. – Balandžio 10.
 „Bavarams“ lietuvaitės yra nerealaus grožio: [pokalbis su klaipėdiečių grupės „B’Avarija“ nariu Juozas Liesiu] / parengė Simona Jansonaitė //  Respublika , priedas „Laisvalaikis“. – 2002. – Liepos 18.
 Septyni „bavariški“ laipteliai į šlovės viršūnę / Natalija Mogučaja // Vakarų ekspresas. – 2003. – Vasario 13.
 Po ilgo darbo – svaiginanti sėkmė / Daiva Rinkevičiūtė // Lietuvos rytas, priedas „Antena“. – 2003. – Nr.10.
 Apdovanojimų šventė – juoda diena klaipėdiečių popgrupei / Ramūnas Zilnys // Lietuvos rytas, priedas „Mes!!!“. – 2003. – Gruodžio 3.
 B’avarija: angelai dar… / „Angelus“ kalbino Rasa Rožinskienė // Naminukas. – 2004. Nr.4
 Spalvotame „bavarų“ albume – trejų skyrybų atgarsiai / Simona Jansonaitė //  Respublika . – 2004. – Gruodžio 4
 Spalvotas „bavarų“ gyvenimas albume „Spalvotas“ / Marius Gerulis // Vakarų ekspresas, priedas „Bulvarinis skaitalas“. – 2004. – Gruodžio 4.
 „Visi groja „popsą“, išskyrus „G&G Sindikatą“: [pokalbis su dainininkais J. Liesiu, D. Zvonkumi ir V. Tarasovu] / kalbino Jurgita Kviliūnaitė //  Respublika , priedas „Laisvalaikis“. – 2004. – Gruodžio 9.
 Bavarų“ intrigos- meilės ryšiai / Marius Gerulis // Vakarų ekspresas, priedas „Bulvarinis skaitalas“. – 2005. – Sausio 8.
 Grupė „B’Avarija“ į negyvenamą salą pasiimtų grotuvą: [pokalbis su dainininkais V. Tarasovu, J. Liesiu ir D. Zvonkumi / užrašė] Rūta Peršonytė // Lietuvos rytas, priedas „Savaitgalis“. – 2006. – Vasario 24.
 „Bavarų“ naftalino kvapas / Modesta Jurgaitytė // „Šiauliai plius“. – 2006. – Gegužės 5.
 Naują vaizdo klipą „bavarai“ filmavo Šiauliuose / Marina Ostapenko // Šiaulių kraštas, priedas „Saulės miestas“. – 2006. – Gegužės 5.
 „Bavarui“ vestuvių nuslėpti nepavyko / Giedrė Petkevičiūtė // Vakarų ekspresas. – 2006. – Rugpjūčio 21.
 Kur išeina „Bavarijos“ Vilius? / Ramūnas Zilnys // žurnalas „Ekstra“, Nr. 50. – 2006. – Gruodžio 11-17.
 „Bavarija“ grįžta į sceną / Ramūnas Zilnys // Lietuvos rytas. – 2014. – Lapkričio 15.
 Sugrįžę neketina skirstytis / Ramūnas Zilnys // Lietuvos rytas. – 2015. – Vasario 5.
 „Bavarija“ išpildys savo dainos žodžius // Vakaro žinios. – 2016. – Vasario 11.
 Daugiavaikėms šeimoms – „Bavarijos“ dovana //  Klaipėda. – 2016. – Vasario 12.

 Nuorodos 
 Oficiali B’Avarijos svetainė 


Kategorija:Lietuvos popmuzikos grupės